## Rješenje Ustavnog suda Republike Hrvatske broj U-I-148/1996 od 2

### NN 36/1997 (7.4.1997.), Rješenje Ustavnog suda Republike Hrvatske broj U-I-148/1996 od 2

# USTAVNI SUD REPUBLIKE HRVATSKE

Ustavni sud Republike Hrvatske u sastavu Jadranko Crnić, predsjednik
Suda te suci Zdravko Bartovčak, dr. Nikola Filipović, Ante Jelavić Mitrović,
mr. Vojislav Kučeković, Jurica Malčić, mr. Hrvoje Momčinović, Ivan Marijan
Severinac i Mladen Žuvela, rješavajući povodom prijedloga Varaždinskog
tržišta vrijednosnica d.d., zastupanog po punomoćniku Nenadu Slukiću, odvjetniku
iz Varaždina, za ocjenu ustavnosti propisa, na sjednici održanoj dana 2.
travnja 1997. godine, donio je slijedeće

## **RJEŠENJE**

1. Ne prihvaća se prijedlog za ocjenu ustavnosti članka 227. stavka
2. Zakona o trgovačkim društvima ("Narodne novine", br. 111/93).

2. Ovo rješenje objavit će se u "Narodnim novinama".

Obrazloženje

Dioničko društvo Varaždinsko tržište vrijednosnica podnijelo je, temeljem
članka 15. stavka 1. Ustavnog zakona o Ustavnom sudu Republike Hrvatske
("Narodne novine", br. 13/91), prijedlog za ocjenu ustavnosti članka 227.
stavka 2. Zakona o trgovačkim društvima navodeći da je navedena odredba
protivna članku 48. stavku 1., članku 49. stavku 2. i 4. i članku 50. Ustava
Republike Hrvatske.

Prijedlog nije osnovan.

Članak 227. Zakona o trgovačkim društvima određuje prijenos dionica
koje glase na ime.

Osporeni stavak 2. tog članka glasi:

"Statutom društva može se odrediti da je za prijenos dionica potrebna
suglasnost društva. Suglasnost daje uprava. Statutom se može odrediti da
o davanju suglasnosti odlučuje nadzorni organ ili glavna skupština društva.
U statutu se mogu odrediti razlozi zbog kojih se može odbiti davanje suglasnosti
za prijenos dionica."

Člankom 48. stavkom 1. Ustava jamči se pravo vlasništva. Članak 49.
stavak 2. određuje da država osigurava svim poduzetnicima jednak položaj
na tržištu i zabranjuje monopole, a stavak 4. određuje da se prava stečena
ulaganjem kapitala ne mogu umanjiti zakonom niti drugim pravnim poslom.
Članak 50. Ustava predviđa ograničavanje ili oduzimanje vlasništva samo
u interesu Republike, a također i da se poduzetnička sloboda i vlasnička
prava mogu samo iznimno ograničiti radi zaštite interesa i sigurnosti Republike,
prirode, ljudskog okoliša i zdravlja ljudi.

Ograničenja za prodaju dionica koje glase na ime, a koja su propisana
osporenim stavkom 2. članka 227. Zakona o trgovačkim društvima, nisu protivna
citiranim odredbama Ustava.

Prije svega valja istaći da se dioničarem dioničkog društva postaje
dobrovoljno te da se prilikom kupnje dionica prihvaća i statut društva.

Ukoliko je, u skladu s člankom 227. stavkom 2., u statutu društva predviđena
mogućnost da je za prijenos dionica na ime potrebna suglasnost društva,
koja se daje na način kako je određeno statutom, nisu povrijeđene citirane
ustavne odredbe jer je dioničar prilikom kupnje upoznat s određenim ograničenjima
te on na njih može ili ne treba pristati. Osporena zakonska odredba, koja
obvezuje dioničko društvo da unaprijed statutom odredi mogućnost ograničenja
za prijenos navedenih dionica, spriječava samovoljno postupanje i štiti
dioničare te određena ograničenja vlasničkih prava nastupaju s njegovim
unaprijed datim pristankom.

S druge strane, dioničko društvo, kao društvo kapitala, vodi određenu
poslovnu politiku radi stjecanja dobiti i propisivanjem određenih ograničenja
za prijenos dionica na ime štiti se ta poslovna politika, a naročito od
konkurentskih zahvata trećih osoba i to je primarni cilj osporene odredbe.

Slobodna volja dioničara da li će ili neće kupiti određene dionice na
ime, za koje je predviđena eventualna mogućnost ograničenja pri prijenosu,
isključuje svaku protivnost odredbama članaka 48. stavka 1., 49. stavka
2. i 4. i 50. Ustava.

Zbog toga, Sud je, u skladu s člankom 45. Poslovnika Ustavnog suda Republike
Hrvatske ("Narodne novine", br. 29/94), odlučio da ne prihvati prijedlog
za ocjenu ustavnosti članka 227. stavka 2. Zakona o trgovačkim društvima.

Objava rješenja temelji se na odredbi članka 20. stavka 1. Ustavnog
zakona o Ustavnom sudu Republike Hrvatske.

Broj: U-I-148/1996
Zagreb, 2. travnja 1997.

USTAVNI SUD REPUBLIKE HRVATSKE

Predsjednik
**Jadranko Crnić,** v. r.

Rješenje, NN 36/1997-531